สุวิทย์ ช่วยเทวฤทธิ์

พลตํารวจเอก สุวิทย์ ช่วยเทวฤทธิ์ (3 เมษายน พ.ศ. 2511 – 14 มกราคม พ.ศ. 2568) เป็นทั้งตำรวจตระเวนชายแดนและครูใหญ่โรงเรียนตำรวจตระเวนชายแดนบ้านตืองอ ช่างกลปทุมวันอนุสรณ์ 13 ซึ่งได้รับการยกย่องผ่านรางวัลสำคัญหลายรางวัล กระทั่งเขาเสียชีวิตจากการลอบวางระเบิดแสวงเครื่อง ของเหตุการณ์ความไม่สงบในชายแดนภาคใต้ของประเทศไทย โดยเสียชีวิตพร้อมกับโดม ช่วยเทวฤทธิ์ ผู้เป็นบุตรชาย

**ประวัติ**
สุวิทย์ ช่วยเทวฤทธิ์ มีภูมิลำเนาเดิมคือจังหวัดพัทลุง เขาเริ่มสอนหนังสือชั้นอนุบาล 3 ที่โรงเรียนตำรวจตระเวนชายแดนบ้านละโอ ก่อนย้ายมาเป็นครูใหญ่ที่โรงเรียนตำรวจตระเวนชายแดนบ้านตืองอ ช่างกลปทุมวันอนุสรณ์ 13 โดยอุทิศตนในการทำหน้าที่ครูเป็นเวลากว่า 20 ปี
ครั้นเมื่อวันที่ 14 มกราคม พ.ศ. 2568 สุวิทย์ได้ขับรถกระบะออกจากโรงเรียนตำรวจตระเวนชายแดนบ้านตืองอ พร้อมดาบตำรวจโดมผู้เป็นบุตรชาย เพื่อทำภารกิจ ครั้นไปถึงถนนสายศรีสาคร-จะแนะ บ้านไอร์กือเนาะ เขาและบุตรชายได้ถูกคนร้ายลอบวางระเบิดแล้วจ่อยิงซ้ำจนเสียชีวิต โดยผู้ก่อเหตุได้ขโมยปืนพกของทั้งสองนาย ก่อนหลบหนีไป ซึ่งต่อมา ได้มีการออกหมายจับผู้ก่อเหตุ รวมถึงพลโท ไพศาล หนูสังข์ แม่ทัพภาคที่ 4 ได้สั่งการยกระดับรักษาความปลอดภัยหลังเหตุระเบิดดังกล่าว

**ชีวิตส่วนตัว**
สุวิทย์เป็นมุสลิม มีแม่ชื่อนางอนันต์ ชูดำ ซึ่งสุวิทย์เคยบอกกับแม่ของเขาว่าจะพาไปอยู่ภาคเหนือ โดยซื้อที่ดินไว้ ทว่าเกิดเหตุสลดใจเสียก่อน
เขาแต่งงานกับสุปรีดา และมีบุตรชายสองคนเป็นตำรวจตระเวนชายแดนเช่นกัน คือดาบตำรวจ โดม ช่วยเทวฤทธิ์ ซึ่งเป็นครูโรงเรียนเดียวกัน ก่อนมาเสียชีวิตในเหตุการณ์เดียวกับพ่อ และดาบตำรวจ ดัตช์ ช่วยเทวฤทธิ์ ซึ่งเคยทำงานอยู่พื้นที่เดียวกัน แต่ย้ายกลับจังหวัดพัทลุงไปก่อน

**รางวัลที่ได้รับ**
 พ.ศ. 2558 – รางวัลสมเด็จเจ้าฟ้ามหาจักรี ระดับครูยิ่งคุณ จากมูลนิธิรางวัลสมเด็จเจ้าฟ้ามหาจักรี- พ.ศ. 2560 – รางวัลผู้ปิดทองหลังพระ คนค้นฅน อวอร์ด ครั้งที่ ๙- พ.ศ. 2568 – รางวัลครูถิรคุณ จากพลตํารวจเอก เพิ่มพูน ชิดชอบ รัฐมนตรีว่าการกระทรวงศึกษาธิการ (ภรรยาเป็นผู้รับมอบรางวัลหลังจากสุวิทย์ ช่วยเทวฤทธิ์ เสียชีวิต)

**สิ่งสืบเนื่อง**
หลังจากเสียชีวิต สุวิทย์ ช่วยเทวฤทธิ์ ได้รับการเลื่อนยศเป็นพลตํารวจเอก ส่วนโดมผู้เป็นบุตรชายได้รับการเลื่อนยศเป็นพลตํารวจตรี รวมถึงได้มีพิธีพระราชทานดินฝังศพ โดยมีพลตํารวจเอก กิตติ์รัฐ พันธุ์เพ็ชร์ ผู้บัญชาการตำรวจแห่งชาติ เป็นประธานในพิธี ซึ่งมีญาติ, ผู้บังคับบัญชา, เพื่อนตำรวจ, ชาวบ้าน และข้าราชการเข้าร่วมพิธีกว่า 1,000 คน
วันที่ 16 มกราคม พ.ศ. 2568 พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ทรงเสียพระทัยและห่วงใย รวมถึงพระกรุณาโปรดเกล้าฯ ให้รัฐศาสตร์ ชิดชู ผู้ว่าราชการจังหวัดพัทลุง เชิญสิ่งของพระราชทาน มอบให้ครอบครัวสุวิทย์ ช่วยเทวฤทธิ์ นอกจากนี้ เนื่องในวันดังกล่าวตรงกับวันครู ภูมิธรรม เวชยชัย ซึ่งเป็นรองนายกรัฐมนตรีและรัฐมนตรีว่าการกระทรวงกลาโหมได้โพสต์ข้อความผ่านเฟซบุ๊กเพื่อรำลึกถึงสุวิทย์ ช่วยเทวฤทธิ์ และโดม ช่วยเทวฤทธิ์
ส่วนวันที่ 17 มกราคม พ.ศ. 2568 วสันต์ ภัยหลีกลี้ กรรมการสิทธิมนุษยชนแห่งชาติ (กสม.) ได้แสดงความเสียใจต่อเหตุการณ์ดังกล่าว และขอให้รัฐเพิ่มมาตรการคุ้มครองความปลอดภัย

**อ้างอิง**

**แหล่งข้อมูลอื่น**
  พระบาทสมเด็จพระเจ้าอยู่หัวฯ พระราชทานดินฝังศพ พันตำรวจโท สุวิทย์ ช่วยเทวฤทธิ์ และดาบตำรวจโดม ช่วยเทวฤทธิ์ พร้อมนั้นสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระราชทานดินส่วนพระองค์ในพิธีฝังศพ พันตำรวจโท สุวิทย์ ช่วยเทวฤทธิ์ และดาบตำรวจโดม ช่วยเทวฤทธิ์ เสียชีวิตจากเหตุการณ์ความไม่สงบจังหวัดนราธิวาส-  พระบาทสมเด็จพระเจ้าอยู่หัว และสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงพระราชทานดินฝังศพ แก่ พ.ต.ท. สุวิทย์ ช่วยเทวฤทธิ์ และ ด.ต.โดม ช่วยเทวฤทธิ์ สองพ่อลูก ครูโรงเรียน ตชด. เสียชีวิตจากเหตุลอบวางระเบิดในพื้นที่ อ.ศรีสาคร จ.นราธิวาส-  ความคืบหน้าเหตุระเบิดในพื้นที่อำเภอศรีสาคร จังหวัดนราธิวาส โดยเจ้าหน้าที่หน่วยงานความมั่นคงยังคงปิดกั้นที่เกิดเหตุเพื่อทำพื้นที่ให้ปลอดภัย ด้านศูนย์ปฏิบัติการช่วยเหลือเยียวยาฯ จะเร่งให้การช่วยเหลือแก่ทายาทผู้เสียชีวิต
หมวดหมู่:ตำรวจชาวไทย
หมวดหมู่:ตำรวจตระเวนชายแดน
หมวดหมู่:ครูชาวไทย
หมวดหมู่:มุสลิมชาวไทย
หมวดหมู่:เสียชีวิตจากระเบิดแสวงเครื่อง
หมวดหมู่:เสียชีวิตจากอาวุธปืน
หมวดหมู่:ชาวไทยที่ถูกลอบสังหาร
หมวดหมู่:เสียชีวิตจากความไม่สงบในชายแดนภาคใต้ของประเทศไทย
หมวดหมู่:บุคคลจากจังหวัดพัทลุง